דונלד קנות'

דונלד ארווין קָנוּת' (באנגלית: Donald Ervin Knuth, נהגה: Ka-Nooth; נולד ב-10 בינואר 1938) הוא פרופסור באוניברסיטת סטנפורד, מהאבות המייסדים של מדעי המחשב. קנות' ידוע בזכות תרומותיו הבסיסיות לשטחים רבים במדעי המחשב. הוא יצר למעשה את התחום של אנליזה של אלגוריתמים וזרע את הזרעים לפיתוחם של מספר תחומים במדעי המחשב התאורטיים. קנות' כתב ספרים רבים בנושא ובמיוחד ידועה סדרת הספרים (נכון ל-2017, עדיין בכתיבה) The Art of Computer Programming ("אמנות התכנות"), שנחשבת לאחד המקורות החשובים ביותר בספרות של מדעי המחשב. במהלך עבודתו על סדרת ספריו חש שמערכות הדפוס אינם מספקות לו כלים באיכות ראויה, ולכן יצר את מערכת סַדָּר לדפוס TEX ואת מערכת עיצוב הגופנים METAFONT. מחלוצי התחום של literate programming, ויצר את שפת התכנות WEB (שמאוחר יותר הוסבה ל-CWEB). קנות' נולד במילווקי שבוויסקונסין. אביו לימד הנהלת חשבונות בבית ספר תיכון לותרני והיה בעל בית דפוס קטן. קנות' למד באוניברסיטת קייס וסטרן ריזרב וקיבל בו זמנית תואר ראשון ותואר שני במתמטיקה, בשנת 1960. הוא המשיך את לימודיו במכון הטכנולוגי של קליפורניה (CalTech) וקיבל תואר דוקטור ב-1963. לאחר מכן הצטרף למכון כחבר סגל והחל לעבוד על "The Art of Computer Programming", שבמקור היה אמור להיות סדרה בעלת שבעה כרכים. בשנת 1968 פרסם את הכרך הראשון בסדרה. באותה שנה הצטרף לאוניברסיטת סטנפורד. כהוקרה על תרומותיו בתחום מדעי המחשב הוא זכה בשנת 1990 לתואר האקדמי הייחודי "פרופסור לאמנות תכנות המחשב" (ולאחר פרישתו ל"פרופסור אמריטוס לאמנות תכנות המחשב"). לאחר שבשנת 1976 פרסם את הכרך השלישי בסדרה "The Art of Computer Programming" הוא היה מתוסכל מהמצב העגום של כלי הפרסום האלקטרוניים החדשים שפותחו באותה תקופה. הדבר הניע אותו ליצור את הכלים TEX - תוכנת סַדָּר דפוס ממוחשב ו-METAFONT - כלי לעיצוב גופנים. מטרתו הייתה לבנות מערכת שתאפשר לכל אחד להפיק במאמץ סביר ספרים באיכות גבוהה וכן שהמערכת תפיק בדיוק אותן תוצאות בכל מחשב ובכל זמן. התוכנה שכתב ופרסם הייתה אחת הדוגמאות הראשונות של תוכנה חופשית. TEX, דרך ההרחבה שלה LATEX שפותחה על ידי לסלי למפורט, נמצאת בשימוש נרחב בפרסומים אקדמיים מדעיים וחלקים מהפורמט שלה נתמכים גם על ידי כלים מסחריים, כגון עורך הנוסחאות בחבילת Microsoft Office. קנות' היה החתן הראשון של פרס גרייס מוריי הופר מה-ACM, בשנת 1971. הוא קיבל שלל פרסים אחרים כולל פרס טיורינג (ב-1974), המדליה הלאומית למדעים (ב-1979), המדליה על שם ג'ון פון נוימן, פרס קיוטו ופרס הארווי שמוענק על ידי הטכניון. הוא חבר במספר אקדמיות לאומיות למדע, בהן האמריקאית, הצרפתית (חבר זר) והחברה המלכותית. בשנת 1992 פרש ממחקר והוראה באוניברסיטת סטנפורד כדי לסיים את העבודה על "The Art of Computer Programming". מאז שנת 2004, שלושת הכרכים הראשונים בסדרה שלו יצאו לאור בעריכה מחודשת. קנות' עובד כעת על הכרך הרביעי, שחלקו הראשון פורסם ב-2011, ושקטעים נוספים ממנו נחשפים פעם בפעם באתר האינטרנט שלו. קנות' גם מעביר הרצאות לא פורמליות מספר פעמים בשנה באוניברסיטת סטנפורד שמכונות "הרהורים אודות המחשב". קנות' הוא גם פרופסור אורח במעבדה למחשוב באוניברסיטת אוקספורד באנגליה. קנות' נוהג להציע פרס של 2.56 דולר עבור כל שגיאה שמתגלה בספריו (טכנית, טיפוגרפית או היסטורית). בנוסף לספריו המרובים במדעי המחשב פרסם קנות' ספר על הקאנון הנוצרי בשם 3:16, בו סקר את פסוק ט"ז בפרק ג' בחמישים ותשעה ספרי הברית הישנה והחדשה. הספר מביא את דבריהם של פרשנים שונים לאורך ההיסטוריה על הפסוקים האלה, וכן קליגרפיה של הפסוק על ידי מעצבים שונים. קנות' לא השתמש בתרגומים מקובלים לאנגלית אלא תרגם בעצמו מהמקורות בעברית וביוונית, אף על פי שאינו בקי בשפות אלה. הבחירה בפסוק זה הוסברה בכך שקנות' ידע שבתחילת המיזם שעל פסוק ט"ז בפרק ג' בספר הבשורה על-פי יוחנן יש לו מה לומר.‎ פסוק זה נחשב בעיני רבים לפסוק המפורסם ביותר בברית החדשה: כִּי־אַהֲבָה רַבָּה אָהַב הָאֱלֹהִים אֶת־הָעוֹלָם עַד־אֲשֶׁר נָתַן אֶת־בְּנוֹ אֶת־יְחִידוֹ לְמַעַן אֲשֶׁר לֹא־יֹאבַד כָּל־הַמַּאֲמִין בּוֹ כִּי אִם־יִחְיֶה חַיֵּי עוֹלָם — הבשורה על-פי יוחנן, פרק ג' פסוק ט"ז את שיקוליו וחוויותיו בכתיבת הספר פרסם קנות' בספר מאוחר יותר: "Things a Computer Scientist Rarely Talks About" ('דברים שמדען מחשב מדבר עליהם לעיתים נדירות'). קנות' הוא נגן עוגב ואף התקין עוגב בביתו (שאותו מימן מהכנסות ספריו, על פי הערה באחד מהם). ב-1990 הכריז קנות' כי אין לו עוד כתובת דוא"ל, כי השימוש בדואר אלקטרוני גזל יותר מדי מזמנו. דונלד קנות', באתר אנציקלופדיה בריטניקה (באנגלית) אתר האינטרנט הרשמי של דונלד קנות' (באנגלית) עמוד הבית של דונלד קנות' באתר אוניברסיטת סטנפורד דונלד קנות', ברשת החברתית Goodreads דונלד קנות', באתר פרויקט הגנאלוגיה במתמטיקה דונלד קנות', באתר MacTutor (באנגלית) דונלד קנות', באתר dblp דונלד קנות', באתר גוגל סקולר דונלד קנות', באתר Semantic Scholar דונלד קנות': לאונרד אוילר של מדעי המחשב סרטונים של הרצאות שהעביר קנות' מערכת פוטרזבי של משקלות ומידות מאמר אודות קנות' שדות למחצה סופיים ומישורי היטל - עבודת הדוקטורט של דונלד קנות' דונלד קנות' באתר פרס טיורינג (באנגלית) ראיונות, הרצאות ושאלות ותשובות עם דונלד קנות' Doernberg, D. ראיון בנושא ידיעת המחשב עם דונלד קנות'. 7 בדצמבר 1993 TUG'95 (St Petersburg, FL, USA) Questions and answers with Prof. Donald E. Knuth. TUGboat 17 (1), 1996 Woehr, J. An interview with Donald Knuth Dr. Dobb's Journal, אפריל 1996, עמודים 16–22 Donald Knuth on The Art of Computer Programming Addison-Wesley Innovations, 1996 Questions and Answers with Prof. Donald E. Knuth. Czech TUG, Charles University, פראג, 1996 קנות' פוגש את חברי אנ.טי.ג'י, אמסטרדם, 13 במרץ 1996 Knuth Comments on Code, Byte magazine, ספטמבר 1996. U.K. TUG, Oxford, 12 בספטמבר 1999: Question & Answer Session with Donald Knuth. TUGboat, 22 (1/2), 2001 Dr. Dobb's Audio & Video Archive of Knuth's MMIX and God & Computers Lectures @ MIT, Fall 1999 Donald Knuth: MMIX, A RISC Computer for the New Millennium. Audio recording of a presentation at the monthly meeting of the Boston ACM 30 בדצמבר 1999 Wallace, Mark.‏ The art of Don E. Knuth, ריאיון באתר salon.com,‏ ב-1999. Advogato, 2000, זמין גם בגרסת HTML AMS, 2001 חנונים מפורסמים, 2001 אוסלו, 2002 בשפה הגרמנית NZZ Folio, 2002 (in German)‎ Donald Knuth, Founding Artist of Computer Science. Audio interview by David Kestenbaum on National Public Radio; or Transcript,‏ 14 במרץ 2005 Free Software Magazine interview by Gianluca Pignalberi, אוגוסט 2005. דונלד קנות', שאלות נפוצות (FAQ) (באנגלית) Is Knuth's 3:16 project unique?, Christianity Stack Exchange Things a Computer Scientist Rarely Talks About, פרק ראשון (באנגלית)